CELEX: 32011D0301(01)
Language: el
Date: 2011-02-25 00:00:00
Title: Απόφαση της Επιτροπής, της 25ης Φεβρουαρίου 2011 , για την παράταση της χρηματοδότησης ειδικών παρεμβάσεων έκτακτης ανάγκης με σκοπό την προστασία της Ένωσης από τη λύσσα

1.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/7
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Φεβρουαρίου 2011
   για την παράταση της χρηματοδότησης ειδικών παρεμβάσεων έκτακτης ανάγκης με σκοπό την προστασία της Ένωσης από τη λύσσα
   2011/C 64/05
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 8 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 2009/470/ΕΚ του Συμβουλίου, σε περίπτωση κατά την οποία ένα κράτος μέλος απειλείται άμεσα από την εμφάνιση ή την ανάπτυξη, στο έδαφος τρίτης χώρας, μιας εκ των ασθενειών που απαριθμούνται στο παράρτημα της εν λόγω απόφασης, μπορεί να ληφθεί κάθε πρόσφορο μέσο για την αντιμετώπιση της κατάστασης, συμπεριλαμβανομένης της χρηματοδοτικής συνεισφοράς της Ένωσης, όσον αφορά τα μέτρα που κρίνονται άκρως αναγκαία για την επιτυχή έκβαση των αναλαμβανόμενων ενεργειών.
            
         
               (2)
            
            
               Με την απόφαση 2009/582/ΕΚ της Επιτροπής, της 29ης Ιουλίου 2009, σχετικά με τη χρηματοδότηση ειδικών παρεμβάσεων έκτακτης ανάγκης με σκοπό την προστασία της Κοινότητας από τη λύσσα (2) εγκρίθηκε η χρηματοδότηση προγράμματος εξάλειψης της λύσσας, διάρκειας 36 μηνών, στο έδαφος της περιφέρειας Καλίνινγκραντ της Ρωσικής Ομοσπονδίας.
            
         
               (3)
            
            
               Η λύσσα είναι μια ζωοανθρωπονόσος που προσβάλλει κυρίως άγρια και κατοικίδια σαρκοβόρα ζώα και έχει σοβαρές επιπτώσεις στη δημόσια υγεία. Η λύσσα περιλαμβάνεται στον κατάλογο του παραρτήματος της απόφασης 2009/470/ΕΚ.
            
         
               (4)
            
            
               Το έδαφος της περιφέρειας Καλίνινγκραντ, ένα αποσπασμένο τμήμα της Ρωσίας που περιβάλλεται από εδάφη της ΕΕ, γειτνιάζει με κράτη μέλη που βρίσκονται στο τελικό στάδιο των προσπαθειών τους για την πλήρη εκρίζωση της ζωοανθρωπονόσου. Ήταν επιβεβλημένη η λήψη ειδικών μέτρων για την αποφυγή της συνεχιζόμενης αναμόλυνσης των γειτονικών κρατών μελών από την περιφέρεια Καλίνινγκραντ.
            
         
               (5)
            
            
               Λόγω της έκτασης της περιφέρειας Καλίνινγκραντ, είναι σκοπιμότερο και οικονομικά πιο αποδοτικό να ενισχυθούν οι προσπάθειες εξάλειψης της λύσσας στην περιφέρεια αυτή παρά να δημιουργηθεί μια ουδέτερη ζώνη εμβολιασμού στο έδαφος των γειτονικών κρατών μελών, η οποία θα έπρεπε να διατηρηθεί επ’ αόριστον.
            
         
               (6)
            
            
               Χάρη στην εφαρμογή του προαναφερόμενου προγράμματος, τα κρούσματα λύσσας στην άγρια πανίδα έχουν ήδη εξαφανιστεί από τις περιοχές της Λιθουανίας και της Πολωνίας που γειτνιάζουν με το έδαφος του Καλίνινγκραντ, σύμφωνα με εκθέσεις που έχουν υποβληθεί στην επιχειρησιακή ομάδα για την παρακολούθηση της εκρίζωσης των ζωονόσων.
            
         
               (7)
            
            
               Ωστόσο, ο κίνδυνος για την Ένωση θα εξαφανιστεί μόνον εάν η λύσσα εξαλειφθεί από το έδαφος του Καλίνινγκραντ, πράγμα που μπορεί να επιτευχθεί βραχυπρόθεσμα μόνον εάν οι δραστηριότητες εμβολιασμού συνεχιστούν αδιαλείπτως κατά τα επόμενα έτη.
            
         
               (8)
            
            
               Το διάρκειας 36 μηνών πρόγραμμα καλύπτει δραστηριότητες από την 1η Ιουνίου 2008 και επομένως λήγει στις 31 Μαΐου 2011.
            
         
               (9)
            
            
               Κρίνεται αναγκαίο να παραταθεί η χρηματοδοτική υποστήριξη του προγράμματος εξάλειψης της λύσσας στην περιφέρεια Καλίνινγκραντ για μια περίοδο ακόμη 36 μηνών ώστε να επιτευχθεί ο στόχος του.
            
         
               (10)
            
            
               Σύμφωνα με το άρθρο 110 του δημοσιονομικού κανονισμού (ΕΚ, Ευρατόμ) αριθ. 1605/2002 (3), οι επιδοτήσεις αποτελούν αντικείμενο ετήσιου προγράμματος εργασίας. Αυτό το ετήσιο πρόγραμμα εργασίας εκτελείται μέσω δημοσίευσης προσκλήσεων για την υποβολή προτάσεων, εκτός από δεόντως αιτιολογημένες επείγουσες περιπτώσεις εξαιρετικού χαρακτήρα. Σύμφωνα με το άρθρο 168 παράγραφος 1 στοιχείο β) των αναλυτικών κανόνων για την εφαρμογή του δημοσιονομικού κανονισμού που θεσπίστηκαν με τον κανονισμό (ΕΚ, Ευρατόμ) αριθ. 2342/2002 (4), η Επιτροπή μπορεί να αποφασίσει τη χορήγηση επιδοτήσεων χωρίς πρόσκληση υποβολής προτάσεων σε εξαιρετικές και δεόντως αιτιολογημένες επείγουσες περιπτώσεις.
            
         
               (11)
            
            
               Στις 25 Οκτωβρίου 2010 η Ρωσία υπέβαλε στην Επιτροπή πρόγραμμα για την εξάλειψη της λύσσας από την περιφέρεια Καλίνινγκραντ για την περίοδο 2011-2014 και το πρόγραμμα αυτό κρίθηκε αποδεκτό όσον αφορά τον στόχο της προστασίας της Ένωσης από τη λύσσα. Οι ενέργειες που προβλέπονται στο εν λόγω πρόγραμμα είναι ουσιώδεις για την προστασία των συμφερόντων της Ένωσης και επομένως κρίνεται σκόπιμο ορισμένα μέτρα να χρηματοδοτηθούν από την Ένωση. Συνεπώς, το 2011 πρέπει να χορηγηθεί χρηματοδοτική συνεισφορά από την Ένωση για την υλοποίηση του εν λόγω προγράμματος.
            
         
               (12)
            
            
               Η παρούσα απόφαση αποτελεί απόφαση χρηματοδότησης κατά την έννοια του άρθρου 75 του δημοσιονομικού κανονισμού, του άρθρου 90 των αναλυτικών κανόνων για την εφαρμογή του δημοσιονομικού κανονισμού και του άρθρου 15 του εσωτερικού κανονισμού για την εφαρμογή του γενικού προϋπολογισμού των Ευρωπαϊκών Κοινοτήτων (5).
            
         
               (13)
            
            
               Επιπλέον, η απόφαση 2009/582/ΕΚ της Επιτροπής θα καταστεί άνευ αντικειμένου και πρέπει να καταργηθεί.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Εγκρίνεται το πρόγραμμα εξάλειψης της λύσσας, διάρκειας 36 μηνών, στην περιφέρεια Καλίνινγκραντ («πρόγραμμα εξάλειψης της λύσσας») που υπέβαλε η Ρωσία για την περίοδο από 1ης Ιουνίου 2011 έως 31 Μαΐου 2014.
   2.   Η δράση βάσει της παρούσας απόφασης καλύπτει τις ακόλουθες ειδικές ενέργειες:
   
               —
            
            
               αγορά δολωμάτων εμβολίου για την από στόματος ανοσοποίηση των άγριων σαρκοβόρων·
            
         
               —
            
            
               διανομή στο έδαφος της περιφέρειας Καλίνινγκραντ των δολωμάτων εμβολίου που αναφέρονται στο προηγούμενο σημείο.
            
         Άρθρο 2
   Η ανώτατη συνεισφορά της Ευρωπαϊκής Ένωσης ορίζεται σε 1 800 000 EUR που θα διατεθούν από τη γραμμή 17 04 03 01 του γενικού προϋπολογισμού της Ευρωπαϊκής Ένωσης για το οικονομικό έτος 2011.
   Άρθρο 3
   1.   Εγκρίνεται η χορήγηση επιμέρους επιδότησης στη δημόσια κτηνιατρική υπηρεσία της περιφέρειας Καλίνινγκραντ της Ρωσικής Ομοσπονδίας «Περιφερειακό Κέντρο Καταπολέμησης Ζωονόσων» (Государственное учреждение ветеринарии Калининградской области „Областная станция по борьбе с болезнями животных“).
   2.   Οι ενέργειες που καλύπτονται από την παρούσα απόφαση μπορούν να χρηματοδοτηθούν σε ποσοστό έως και 100% των αντίστοιχων επιλέξιμων δαπανών, υπό την προϋπόθεση ότι ένα μέρος από τις συνολικές δαπάνες της δράσης θα αναληφθεί από τη δημόσια κτηνιατρική υπηρεσία της περιφέρειας Καλίνινγκραντ της Ρωσικής Ομοσπονδίας «Περιφερειακό Κέντρο Καταπολέμησης Ζωονόσων» (Государственное учреждение ветеринарии Калининградской области „Областная станция по борьбе с болезнями животных“) ή θα καλυφθεί από συνεισφορές άλλες από τη συνεισφορά της Ένωσης.
   Άρθρο 4
   Η απόφαση 2009/582/ΕΚ της Επιτροπής καταργείται από την 31η Δεκεμβρίου 2011.
   
      Βρυξέλλες, 25 Φεβρουαρίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 198 της 30.7.2009, σ. 85.
   
      (3)  ΕΕ L 248 της 16.9.2002, σ. 1.
   
      (4)  ΕΕ L 357 της 31.12.2002, σ. 1.
   
      (5)  Απόφαση Ε(2009) 2105 της Επιτροπής της 6.4.2009.